section_heading: Vojna karijera
paragraph_text: Johann von Kirchbach je rođen 7. rujna 1858. u Kronstadtu u Transilvaniji. Inače, Johann je brat Karla von Kirchbacha također istaknutog austrougarskog zapovjednika u Prvom svjetskom ratu. Gimnaziju je završio u Grazu, te nakon završetka iste, od 1875. godine, pohađa Vojnu školu u St. Pöltenu. Potom upisuje Terezijansku vojnu akademiju u Bečkom Novom Mjestu koju završava 1879. godine nakon čega s činom poručnika služi u 2. lovačkoj bojnoj. Od 1880. godine nalazi se na službi u 2. lovačkoj bojnoj, nakon čega od 1885. služi u Glavnom stožeru tijekom koje službe je u travnju 1888. godine promaknut u satnika. U Glavnom stožeru služi do 1891. godine kada postaje predavač taktike na Terezijanskoj vojnoj akademiji u kojoj predaje do 1894. kada postaje načelnik stožera 25. pješačke divizije. Od 1895. godine ponovno služi u Glavnom stožeru, a te iste godine je u svibnju unaprijeđen u čin bojnika.